Forslag til Rådets direktiv om modtagefaciliteter i havne for driftsaffald og lastrester fra skibe (98/ 271/03) (EØS-relevant tekst) KOM(98) 452 endelig udg. - 98/0249 (SYN)

(Forelagt af Kommissionen, den 17. juli 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 84, stk. 2,

under henvisning til forslag fra Kommissionen,

i overensstemmelse med proceduren i artikel 189 C i traktaten,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

ud fra følgende betragtninger:

(1) Fællesskabets politik på miljøområdet tager sigte på et højt beskyttelsesniveau; den bygger på forsigtighedsprincippet og på principper om, at forureneren betaler, og om forebyggende indsats;

(2) EF-indsats inden for søtransport bør sigte på nedskæring af havforurening; dette kan opnås ved overholdelse af internationale konventioner, koder og resolutioner samtidig med at havnenes frihed og fri udveksling af tjenesteydelser bibeholdes;

(3) Fællesskabet nærer alvorlig bekymring vedrørende forurening hidrørende fra skibe af medlemsstaternes farvande og kyster og derfor også om gennemførelsen af den internationale konvention om forebyggelse af forurening fra skibe af 1973 ændret ved den dertil knyttede protokol af 1978 (Marpol 73/78); alle medlemsstaterne har ratificeret og gennemført Marpol 73/78-konventionen;

(4) Marpol 73/78 fastsætter, hvilke former for affald skibe kan udtømme i havmiljøet; Marpol 73/78 kræver også at de medlemsstater, der er parter til konventionen, sikrer, at der foreligger tilstrækkelige modtagefaciliteter i havnene;

(5) en indsats på fællesskabsniveau er den mest effektive måde, hvorpå man kan etablere et fælles minimalniveau for miljøkrav til skibe og havne i hele Fællesskabet;

(6) i betragtning af nærhedsprincippet er et rådsdirektiv det rette retsinstrument, da det skaber rammen for medlemsstaternes ensartede og obligatoriske gennemførelse af miljøkrav, samtidig med at den enkelte medlemsstat har retten til selv at beslutte, hvilke gennemførelsesinstrumenter bedst passer dets interne system;

(7) Fællesskabet har afgørende interesse i at oprette harmoniserede modtagefaciliteter for driftsaffald og lastrester fra skibe;

(8) hjørnestenen i Fællesskabets indsats er at forbedre sikkerhed til søs og at forebygge havforurening ved at udelukke virksomheder, fartøjer og besætninger, der ikke lever op til kravene fra EF's farvande uafhængig af skibets flag;

(9) Rådet inkluderede i sin resolution af 8. juni 1993 om en fælles politik for sikkerhed til søs (1) bedre disponibilitet og udnyttelse af modtagefaciliteter i Fællesskabet blandt dets prioriterede foranstaltninger;

(10) Rådet vedtog den 19. juni 1995 direktiv 95/21/EF (2) om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol), i henhold til hvilket skibe, som udgør en urimelig trussel om skade på havmiljøet ikke får lov til at stå til søs;

(11) det ligger i sagens natur, at forurening af havet har grænseoverskridende virkninger; udvikling af forebyggende indsats for havene foretages således bedst på fællesskabsniveau, da medlemsstaterne ikke alene kan foretage en tilstrækkelig og effektiv indsats;

(12) beskyttelse af havmiljøet kan forbedres ved at reducere udtømning i havet af driftsaffald og lastrester fra skibe, og dette kan gennemføres ved at forbedre disponibiliteten og udnyttelsen af modtagefaciliteter og ved at forbedre håndhævelse over for forsætlige forurenere;

(13) miljøkrav bør gælde for alle skibe, uafhængigt af hvilket flag, de fører, med henblik på at forbedre forebyggelse af forurening og at undgå konkurrenceforvridning; tilstrækkelige modtagefaciliteter skal stilles til rådighed i alle Fællesskabets havne, og disse modtagefaciliteter må ikke forårsage unødig forsinkelse for de skibe, der anvender dem;

(14) havnemodtagefaciliteter skal kunne opfylde brugernes behov - fra det største handelsskib til det mindste fritidsfartøj - og miljøets behov; det er kun muligt at opnå tilstrækkelige faciliteter gennem en fuldstændig og konstruktiv dialog mellem den havnemyndighed, der stiller modtagefaciliteter til rådighed, og alle havnens brugere; en affaldsforvaltningsplan kan medvirke til, at denne dialog kører effektivt med henblik på at skabe og udnytte havnemodtagefaciliteter, og det skal sikres, at planen er relevant og tidssvarende;

(15) havnene kan yde mere effektive modtagefaciliteter, hvis fartøjerne forud skal meddele medlemsstaternes myndigheder deres behov for anvendelse af modtagefaciliteter; disse oplysninger er også nyttige for effektiv planlægning af affaldsforvaltning; denne meddelelse skal foregå i et standardformat i hele Fællesskabet og kan inkluderes i normal meddelelse fra skib til havn, og en sådan meddelelse foretages af alle skibe, undtagen fiskerfartøjer og lystbåde;

(16) skibe bør ikke udtømme driftsaffald til søs; dette kan opnås ved at kræve, at alle skibe afleverer deres affald til havnemodtagefaciliteter, undtagelser fra denne regel kan gives, hvis det kan bevises, at der foreligger tilstrækkelig lagerkapacitet for alt driftsaffald, der opstår under næste etape på skibets rute;

(17) hvis der opkræves høje afgifter for anvendelse af modtagefaciliteter i havnene, kan dette afskrække fra at anvende faciliteterne; medlemsstaterne bør sikre, at afgiften for anvendelse af modtagefaciliteterne tilskynder til aflevering af affald i havne; alle skibe bør bidrage betydeligt til omkostningerne for modtagefaciliteter; yderligere afgifter kan pålægges, afhængig af den mængde og den type affald det enkelte skib afleverer; afgifter for anvendelse af faciliteterne skal være retfærdig, ikke-diskriminerende og gennemsigtig;

(18) fartøjer der sejler i rutefart eller efter en fartplan kan undtages fra at sende meddelelse og at bidrage til havnemodtagefaciliteterne, idet der dog kun gøres undtagelse, hvis der er klart bevis for, at skibet fuldt ud opfylder dette direktivs krav;

(19) lastrester afleveres til havnemodtagefaciliteterne i henhold til Marpol 73/78; og afgifter i forbindelse med en sådan aflevering skal bæres af brugeren af modtagefaciliteterne;

(20) der foretages inspektioner for at verificere overholdelse af dette direktiv, idet der skal foretages et tilstrækkeligt antal inspektioner til at afskrække fra manglende overholdelse af direktivet; skibe, som ikke overholder meddelelsesforpligtelsen, udgør en særlig målgruppe for inspektion, og skibe kan ikke få tilladelse til at forlade havnen, før det kan konstateres, at afleveringskravene er overholdt; hvis der er bevis for, at et skib ikke har overholdt disse krav, anvendes sanktioner i overensstemmelse med direktivet og også med forbehold af en mere detaljeret inspektion i næste anløbshavn; kontrolprocedurerne bør også sikre, at fiskerfartøjer og fritidsfartøjer også overholder dette direktiv;

(21) medlemsstaterne skal sikre, at skibsførere, de ansvarlige for modtagefaciliteterne og andre personer forbundet hermed informeres om og overholder de krav, der vedrører dem i henhold til dette direktiv; medlemsstaterne skal udpege hensigtsmæssige myndigheder eller organer til at udføre funktionerne i henhold til dette direktiv, og skal skabe grundlaget for samarbejdet mellem dem; oplysningerne i meddelelser undersøges på passende vis; formaliteterne for anvendelse af modtagefaciliteter, skal kompenseres herfor i rimeligt omfang; affaldshåndteringen finder sted i henhold til relevant EF-ret;

(22) håndhævelse af dette direktiv sker bedst ved oprettelse af et hensigtsmæssigt informationssystem med henblik på at identificere forurenende eller potentielt forurenende skibe;

(23) det er påkrævet at et udvalg bestående af repræsentanter for medlemsstaterne bistår Kommissionen ved effektiv gennemførelse af dette direktiv;

(24) nogle af direktivets bestemmelser kan ændres af dette udvalg med henblik på fremtidige ændringer af Marpol 73/78, som træder i kraft senere og for at sikre harmoniseret gennemførelse af ændringer til IMO-resolutioner om beskyttelse af havmiljøet -

UDSTEDT FØLGENDE DIREKTIV:

Artikel 1 Formål

Formålet med dette direktiv er at nedskære udtømning i havet - navnlig ulovlig udtømning - af driftsaffald og lastrester fra skibe, der anløber havne i Det Europæiske Fællesskab ved at forbedre disponibilitet og anvendelse af modtagefaciliteter i havne til driftsaffald og lastrester, hvorved havmiljøet i højere grad beskyttes.

Artikel 2 Definitioner

I dette direktiv og dets bilag forstås ved:

1) »skib«: et søgående fartøj af en hvilken som helst type inklusive hydrofoilbåde, luftpudefartøjer, undervandsfartøjer og flydende materiel

2) »Marpol 73/78«: den internationale konvention til forebyggelse af forurening fra skibe af 1973, ændret ved den dertil knyttede protokol af 1978, således som den var gældende på datoen for vedtagelse af dette direktiv

3) »driftsaffald«: betyder enhver form for affald og rester, undtagen lastrester, som produceres, mens skibet er i drift, og falder ind under Bilag I og V til Marpol 73/78 samt lastrelateret affald, som defineret i retningslinjerne for gennemførelse af Bilag V til Marpol 73/78

4) »lastrester«: rester af lastmaterialer i lastrum eller tanke efter at losningsprocedurer og rengøring er afsluttet og omfatter også restmængder fra lasten og spild ved lastning/losning

5) »modtagefaciliteter i havne«: en foranstaltning, som er fast, flydende eller mobil, og som kan modtage driftsaffald eller lastrester

6) »fiskerfartøj«: et fartøj, der er udstyret til eller anvendes til erhvervsmæssig fangst af fisk eller andre levende ressourcer fra havet

7) »fritidsfartøj«: betyder enhver type fartøj, uafhængig af fremdrivningskraften, som er bestemt til sports- eller fritidsanvendelse

8) »havn«: enhver havn, terminal og marina.

»Driftsaffald og lastrester« betragtes som affald i henhold til artikel 1, litra a), i Rådets direktiv 75/442/EØF (3) om affald, jf. dog nr. 3 og 4.

Artikel 3 Anvendelsesområde

Dette direktiv gælder for:

1. Alle skibe, medmindre andet nævnes, uafhængigt af flag, som anløber eller opererer i en havn i en medlemsstat med undtagelse af krigsskibe, marinehjælpeskibe eller andre skibe, der ejes eller drives af en medlemsstat og på det pågældende tidspunkt kun anvendes i statens tjeneste og ikke til kommercielle formål.

2. Alle havne i medlemsstaterne.

Artikel 4 Modtagefaciliteter i havne

1. Medlemsstaterne skal sikre, at der i havne er modtagefaciliteter, som er tilstrækkelige til at imødekomme behovene for de skibe, der anvender disse faciliteter, uden at forårsage unødig forsinkelse for skibene.

2. Modtagefaciliteterne skal være i stand til at modtage alle kategorier af driftsaffald og lastrester fra skibe, der normalt anløber havnen, og skal udarbejdes i henhold til havnens størrelse og den kategori skibe, der anløber havnen.

3. Hvis det formodes, at der ikke foreligger tilstrækkelige modtagefaciliteter, bør dette meddeles havnestaten i henhold til de i Den Internationale Søfartsorganisation godkendte procedurer.

Artikel 5 Planer om affaldsmodtagelse og -håndtering

1. En hensigtsmæssig plan om affaldsmodtagelse og håndtering udarbejdes og gennemføres i den enkelte havn under hensyntagen til kravene i artikel 4, 6, 7, 10 og 12. Detaljerede krav om udarbejdelse af sådanne planer foreligger i bilag I.

2. Medlemsstaterne skal overvåge og evaluere planen om modtagelse og håndtering af affald og sikre, at den godkendes mindst hvert tredje år og efter betydelige ændringer i havnens drift.

Artikel 6 Meddelelse

1. Føreren af et skib, undtagen fiskerfartøjer og fritidsfartøjer, som planlægger at anløbe en havn i Fællesskabet skal udfylde formularen i bilag II oprigtigt og præcist og give disse oplysninger til den myndighed eller det organ, der er blevet udpeget til dette formål af den medlemsstat, hvori den pågældende havn ligger:

a) mindst 24 timer før ankomst, hvis anløbshavnen kendes, eller

b) så snart anløbshavnen kendes, hvis denne oplysning først foreligger mindre end 24 timer før ankomst, eller

c) senest ved afgang fra den foregående havn, hvis sejladsens længde er under 24 timer.

2. De i stk. 1 nævnte oplysninger bevares om bord og stilles på anmodning til rådighed for den pågældende stats myndigheder.

Artikel 7 Aflevering af driftsaffald fra skibe

1. Skibsføreren på et skib, der anløber en EF-havn, skal før afsejling aflevere al driftsaffald til en modtagefacilitet i havnen.

2. Et skib kan dog få lov at fortsætte til næste havn uden at aflevere driftsaffaldet, hvis skibsføreren på grundlag af oplysningerne i bilag II kan bekræfte, at der er tilstrækkelig lagerkapacitet til alt akkumuleret driftsaffald under skibets planlagte sejlads.

Artikel 8 Afgifter for driftsaffald fra skibe

1. Medlemsstaterne sikrer, at omkostningerne for modtagefaciliteter i havne til driftsaffald fra skibe, inklusive behandling og bortskaffelse af affald, dækkes ved opkrævning af en afgift fra skibene.

2. Systemet til dækning af omkostningerne ved anvendelse af modtagefaciliteter skal tilskynde til aflevering af driftsaffald i land og ikke på nogen måde tilskynde skibene til at udtømme affaldet i havet. Følgende principper gælder derfor:

a) alle skibe, der anløber en havn i en medlemsstat, skal yde et væsentligt bidrag til de i stk. 1 nævnte omkostninger uafhængig af den reelle anvendelse af faciliteterne. En sådan ordning kan bestå af afgiftens inkludering i havneafgifterne eller en separat standardaffaldsafgift. Afgiften kan være differentieret afhængig af, f. eks., skibets katagori og størrelse

b) yderligere afgifter kan pålægges under hensyntagen til de mængder og typer af affald skibet reelt afleverer

c) afgifter kan nedsættes, hvis skibets miljømæssig forvaltning, udformning, udstyr og drift er af en sådan art, at skibsføreren kan vise, at det producerer mindre mængder driftsaffald.

3. For at sikre, at de opkrævede afgifter er retfærdige, gennemsigtige, ikke-diskriminerende og afspejler omkostningerne forbundet med de anlæg og tjenesteydelser, der stilles til rådighed og i givet fald anvendes bør beløbet og beregningsgrundlaget for afgifterne gøres ganske klart for havnens brugere.

Artikel 9 Undtagelser

1. Når skibe sejler i rutefart med hyppige og regelmæssige havneanløb, og hvis der er tilstrækkeligt bevis for, at der foreligger en ordning til at sikre aflevering af driftsaffald i en havn langs skibets rute, kan medlemsstater af de andre involverede havne undtage skibe fra forpligtelserne i artikel 6, 7 og 8.

2. Medlemsstaterne skal underrette Kommissionen om undtagelser givet i henhold til stk. 1.

Artikel 10 Aflevering af lastrester

Skibsføreren på et skib, der anløber en EF-havn, skal sikre at lastresterne er afleveret til modtagefaciliteterne i henhold til bestemmelserne i Marpol 73/78. Afgifter for aflevering af lastrester skal betales af brugeren af modtagefaciliteterne.

Artikel 11 Håndhævelse

1. Medlemsstaterne sikrer, at ethvert skib kan underkastes en inspektion for at verificere, om det overholder artikel 7 og 10, og at der udføres et tilstrækkeligt antal inspektioner. Inspektionerne kan, hvis dette er relevant, foretages inden for rammerne af direktiv Rådets 95/21/EF (4).

Ved udvælgelse af skibe, der skal inspiceres, er medlemsstaterne navnlig opmærksomme på:

- skibe, der ikke har opfyldt meddelelseskravene i artikel 6

- skibe, hvor de oplysninger, skibsføreren har fremsendt i henhold til artikel 6, har vist sig at indeholde unøjagtigheder.

2. Hvis en medlemsstat ikke er tilfreds med resultatet af denne inspektion, sikrer den, at skibet ikke forlader havnen, før det har afleveret sit affald til en modtagefacilitet, således at det opfylder artikel 7 og 10.

3. Hvis der er bevis for, at et skib er stået til søs uden at have opfyldt artikel 7 eller 10, skal næste anløbshavn informeres herom, og skibet må med forbehold af anvendelse af sanktionerne i artikel 16, hverken laste, losse eller indskibe passagerer, før en udvidet inspektion i henhold til artikel 2, stk. 7, og artikel 6, stk. 3, i direktiv 95/21/EF har fundet sted. Inspektionen skal inkludere en vurdering af faktorer vedrørende skibets overholdelse af dette direktiv, f. eks. nøjagtigheden af de oplysninger, der er fremsendt i henhold til artikel 6.

4. Medlemsstaterne opretter kontrolprocedurer i fornødent omfang for fiskerfartøjer og fritidsfartøjer for at sikre overholdelse af de relevante krav i dette direktiv.

Artikel 12 Ledsageforanstaltninger

1. Medlemsstaterne

a) træffer alle nødvendige foranstaltninger for at sikre, at skibsførere, leverandører af modtagefaciliteter i havne og andre direkte implicerede personer informeres tilstrækkeligt om de krav, der gælder for dem i henhold til dette direktiv, og at de overholder disse krav

b) udpeger hensigtsmæssige myndigheder eller organer til at udføre funktionerne i henhold til dette direktiv

c) skaber grundlaget for samarbejde mellem deres relevante myndigheder og handelsorganisationer for at sikre effektiv gennemførelse af dette direktiv

d) sikrer, at de oplysninger skibsførerne i henhold til artikel 6 indsender undersøges tilbørligt

e) sikrer, at formaliteterne forbundet med anvendelse af modtagefaciliteter er enkle og effektive, så skibsføreren opmuntres til at anvende disse faciliteter og så unødig forsinkelse for skibene undgås

f) sikrer, at Kommissionen får en genpart af klager over formodede utilstrækkelige modtagefaciliteter som nævnt i artikel 4, stk. 2,

g) fastsætter og opretholder hensigtsmæssige procedurer i henhold til deres nationale lovgivning for passende kompensation over for skibe, som har opfyldt artikel 6, men bliver unødigt forsinkede, fordi modtagefaciliteterne er utilstrækkelige

h) sikrer, at behandling, genbrug eller bortskaffelse af driftsaffald og lastrester udføres i henhold til direktiv 75/442/EØF (5) om affald og anden relevant EF-ret om affald, navnlig Rådets direktiv 75/439/EØF (6) om bortskaffelse af olieaffald og Rådets direktiv 91/689/EØF (7) om farligt affald.

2. Aflevering af skibsaffald og lastrester betragtes som overgang til fri omsætning i henhold til artikel 79 i Rådets forordning (EØF) nr. 2913/92 (8) om indførelse af en EF-toldkodeks. Toldmyndighederne må ikke kræve en summarisk angivelse i henhold til artikel 45 i EF's toldkodeks.

3. Medlemsstaterne og Kommissionen samarbejder med henblik på at etablere et passende informationssystem for at forbedre identifikationen af skibe, som ikke har afleveret deres driftsaffald og lastrester i henhold til dette direktiv.

Artikel 13 Sanktioner

Medlemsstaterne fastlægger et sanktionssystem for overtrædelse af nationale bestemmelser, der er vedtaget i henhold til dette direktiv, og træffer alle nødvendige foranstaltninger for at sikre, at disse sanktioner anvendes. Disse sanktioner skal være effektive, stå i forhold til overtrædelsen og have afskrækkende virkning.

Artikel 14 Forskriftsudvalg

Kommissionen bistås af det udvalg, der oprettes i henhold til artikel 12, stk. 1, i Rådets direktiv 93/75/EØF (9). Udvalget arbejder i henhold til den i stk. 2 og 3 i den nævnte artikel fastlagte procedure.

Artikel 15 Ændringsprocedure

1. Bilag, definitioner, henvisninger til EF-instrumenter og henvisninger til IMO-resolutioner kan ændres i henhold til den i artikel 13 fastlagte procedure med henblik på at bringe dem på linje med EF- eller IMO-foranstaltninger, som er trådt i kraft, for så vidt disse ændringer ikke udvider direktivets anvendelsesområde.

2. Bilag kan også ændres i henhold til denne procedure, når det er nødvendigt at forbedre den ordning, der er fastlagt ved dette direktiv, men uden at udvide direktivets anvendelsesområde.

Artikel 16 Gennemførelse

1. Medlemsstaterne vedtager senest 18 måneder efter dette direktivs ikrafttræden de love og administrative bestemmelser, der er nødvendige for at efterkomme dette direktiv. De underretter straks Kommissionen herom.

2. Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

3. Medlemsstaterne underretter øjeblikkelig Kommissionen om alle bestemmelser i national ret, som de vedtager på det område, der omfattes af dette direktiv. Kommissionen informerer de øvrige medlemsstater herom.

Artikel 17 Evaluering

1. Medlemsstaterne forelægger Kommissionen en statusrapport om gennemførelse af dette direktiv hvert tredje år.

2. Kommissionen forelægger Europa-Parlamentet og Rådet en evalueringsrapport om, hvorledes det i dette direktiv fastsatte system fungerer på grundlag af de rapporter, medlemsstaterne har indsendt i henhold til stk. 1, samt stiller forslag i fornødent omfang om gennemførelse af direktivet.

Artikel 18 Ikrafttrædelse

Direktivet træder i kraft på dagen for offentliggørelsen i De Europæiske Fællesskabers Tidende.

Artikel 19

Dette direktiv er rettet til medlemsstaterne og til Kommissionen.

(1) EFT C 271 af 7.10.1993, s. 1.

(2) EFT L 157 af 7.7.1995, s. 1.

(3) EFT L 194 af 25.7.1975, s. 39.

(4) Rådets direktiv 95/21/EF af 19. juni 1995 om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt leve- og arbejdsvilkår om bord (havnestatskontrol) (EFT L 157 af 7.7.1995, s. 1).

(5) EFT L 194 af 25.7.1975, s. 39.

(6) EFT L 194 af 25.7.1975, s. 23.

(7) EFT L 377 af 31.12.1991, s. 20.

(8) EFT L 302 af 19.10.1992.

(9) Rådets direktiv 93/75/EØF om mindstekrav til skibe, som er på vej til eller fra Fællesskabets søhavne med farligt eller forurenende gods (EFT L 247 af 5.10.1993, s. 19).

BILAG I

KRAV TIL PLANER OM AFFALDSMODTAGELSE OG -HÅNDTERING I HAVNE (i henhold til artikel 5)

Planen skal omfatte alle kategorier driftsaffald og lastrester fra skibe, der normalt anløber havnen, og den skal udarbejdes i henhold til havnens størrelse og den kategori skibe, der anløber havnen.

Følgende elementer behandles i planen:

- en vurdering af behovet for modtagefaciliteter på grundlag af behovet hos de skibe, der normalt anløber havnen

- en beskrivelse af faciliteternes type og kapacitet

- en detaljeret beskrivelse af procedurerne for modtagelse og indsamling af driftsaffald og lastrester

- beskrivelse af afgiftssystemet

- procedurer til anmeldelse af formodede mangler ved modtagefaciliteterne

- procedurer til løbende høring af havnens brugere, affaldskontrahenter, terminaloperatører og andre interesserede parter

- type og mængder af driftsaffald og lastrester, som modtages og håndteres.

Planen bør endvidere indeholde:

- et resumé af den relevante lovgivning og formaliteterne forbundet med aflevering

- angivelse af en person eller personer, som har ansvaret for gennemførelse af planen

- beskrivelse af forbehandlingsudstyr og -processer i havnen, hvis sådanne findes

- metoder til registrering af den reelle anvendelse af faciliteterne

- metoder til registrering af modtagne mængder driftsaffald og lastrester

- beskrivelse af, hvorledes driftsaffald og lastrester bortskaffes.

Procedurerne til modtagelse, indsamling, oplagring, behandling og bortskaffelse skal i enhver henseende være i overensstemmelse med en miljøforvaltningsplan, som indebærer gradvis nedskæring af disse aktiviteters påvirkning af miljøet. En sådan overensstemmelse forudsættes, hvis procedurerne er i overensstemmelse med international standard ISO 14001:1996 og europæisk standard EN 14001:1996, som fastsætter specifikationer for miljøforvaltningssystemer, som anerkendt i Kommissionens beslutning 97/265/EF.

Oplysninger, der stilles til rådighed for alle havnens brugere

- en kort henvisning om, at det er af afgørende betydning at driftsaffald og lastrester afleveres korrekt

- de for den pågældende kajplads relevante modtagefaciliteters beliggenhed med diagram/kort

- en fortegnelse over driftsaffald og lastrester, som normalt behandles

- fortegnelse over kontaktpunkter

- beskrivelse af afleveringsprocedurer

- beskrivelse af afgiftssystemet

- procedurer for anmeldelse af formodede mangler ved modtagefaciliteterne.

BILAG II

OPLYSNINGER, DER SKAL MEDDELES (i henhold til artikel 6)

1. Skibets navn, kaldesignal og, i påkommende tilfælde, dets IMO-identifikationsnummer:

2. Flagstat:

3. Destinationshavn:

4. Anslået ankomsttid:

5. Anslået afgangstid:

6. Sidst anløbne havn:

7. Næste anløbshavn:

8. Driftsaffald blev afleveret i denne havn og på denne dato:

9. Mængde og type affald og lastrester, der skal afleveres og/eller forbliver om bord, og procentdel af den maksimale oplagringskapacitet:

>START GRAFIK>

TypeMaksimal oplagringskapactet

(m3)Mængde om bord

(m3)% af maksimalkapacitetenAfleveres?

ja/nejOpdelt?

ja/nejSpildolie

Slam

Lænsevand

Andet (angives)

Affald

Levnedsmiddelaffald

Plastik

Andet

Lastrelateret affald (1) (angives)

Lastrester (1) (angives)

(1) Skøn accepteres.Bemærk: Disse oplysninger kan anvendes med henblik på havnestatskontrol.>SLUT GRAFIK>

Udkast til afgørelse truffet af det blandede EØS-udvalg om ændring af Bilag XIII (kapitel V) i EØS-aftalen ved tilføjelse af Rådets direktiv 98/. . ./EF om modtagefaciliteter i havne for driftsaffald og lastrester fra skibe

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde, som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, navnlig artikel 98, og

ud fra følgende betragtninger:

Rådets direktiv 98/. . ./EF, hvoraf en genpart er vedlagt denne beslutning, indføres i aftalen;

horisontal tilpasning af protokol 1 og sektormæssig og andre tilpasninger af indledningen til bilag XIII til aftalen er gældende -

TRUFFET FØLGENDE BESLUTNING:

Artikel 1

Bilag XIII, transport, til aftalen ændres som nedenfor specificeret. Teksten til den nye akt er vedlagt.

Artikel 2

Følgende nye punkt indføjes i kapitel V efter XXX:

»>TABELPOSITION>

«

Artikel 3

Beslutningen træder i kraft den . . . .

Artikel 4

Denne beslutning offentliggøres i EØS-afsnittet af og i EØS-tillægget til De Europæiske Fællesskabers Tidende.